Praegu läheb meil väga hästi, mett tuleb nagu kohinal. Mesikapõld lausa sumiseb. Ega ma teagi, kus nad tegelikult käivad, aga kuskil mujal nad käivad ikka ka. Tugev korje on juba neljandat päeva. Sisse vaatasin ka ja panin kopruseid juurde. Sülemlemine paistab, et on selleks korraks lõppenud. Nüüd on see hoog möödas. Kui  korje käib, siis ongi sülemlemine läbi tavaliselt. Teist ringi sülemlemine oli midagi erakordset. Aga eks see aasta tervikuna on natuke erakordne. Rääkisin ühe mesinikuga siin. Mul ühest perest panid mesilased ajama ja jätsid mee maha. Tema ütles, et tal seda väga vähe juhtunud, aga nüüd mõni päeva tagasi ka sama - taru tühi, mitte üks mesilane ja naabertarude omad tassivad mett ära. Seda ei oskagi vist veel keegi seletada, miks nad niimoodi minema panevad.